S-931/2013

Mál þetta, sem þingfest var 15. nóvember sl. og dómtekið sama dag, var höfðað með ákæru ríkissaksóknara, dagsettri 4. nóvember 2013, á hendur K-x-x S-x-x, pólskum ríkisborgara, fæddum 12. september 1994,

„fyrir stórfellt fíkniefnalagabrot, með því að hafa sunnudaginn 8. september 2013 staðið að innflutningi á 553,55 g af kókaíni, sem hafði að meðaltali 65% styrkleika, ætluðu til söludreifingar hér á landi í ágóðaskyni. Fíkniefnin flutti ákærði til Íslands sem farþegi með flugi AB3928 frá Dusseldorf í Þýskalandi, falin í líkama sínum i 56 pakkningum, en hann var handtekinn við komu til Keflavíkurflugvallar.

Telst háttsemi þessi varða við 173. gr. a almennra hegningarlaga nr. 19/1940, sbr. 1. gr. laga 64/1974, sbr. 1. gr. laga nr. 32/2001.

Þess er krafist að ákærði verði dæmdur til refsingar og til greiðslu alls sakarkostnaðar. Jafnframt er þess krafist að gerð verði upptæk ofangreind fíkniefni sem hald var lagt á, samkvæmt 6. mgr. 5. gr. laga nr. 65/1974, og 2. mgr. 14. gr. reglugerðar nr. 233/2001, sbr. reglugerð nr. 848/2002.“

Ákærði kom fyrir dóminn við þingfestingu málsins ásamt skipuðum verjanda sínum og túlki og játaði brot sitt fyrir dóminum. Krafðist ákærði vægustu refsingar sem lög leyfa og þess að gæsluvarðhald, sem hann hefur sætt frá 9. september sl., komi til frádráttar að fullri dagatölu. Kvaðst hann hafa verið burðardýr og farið í ferðina þar sem hann var í fjárþröng.

Farið var með málið samkvæmt ákvæðum 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Játning ákærða er í samræmi við önnur gögn málsins. Í upplýsingaskýrslu lögreglu kemur fram að við rannsókn málsins hafi komið í ljós að dökkur maður hafi keypt flugmiða og hótelbókun í nafni ákærða þann 7. september sl. og greitt með peningum á ferðaskrifstofu í Póllandi. Ákærði kvaðst hins vegar hafa rekist á dökkan mann þar sem hann ráfaði um lestarstöðina í Dusseldorf en ákærði ekki vitað nein deili á honum og hafi sá maður boðið ákærða að flytja efnin til Íslands. Ákærði kvaðst hafa haldið að um hálft kíló af efnum væri að ræða. Þá fundust í síma ákærða sms-skilaboð þar sem fram kom: „Ertu sloppin í gegn, er að bíða eftir flugi.“ Ákærði kvaðst ekkert vita um þessi skilaboð og gaf engar upplýsingar um þau. Að þessu leyti hefur ákærði ekki verið samvinnuþýður né veitt upplýsingar um hugsanlega samstarfsmenn. Þó að framburður hans um að hann hafi eingöngu verið burðardýr sé ekki metinn ótrúverðugur er framburður ákærða um aðdraganda ferðarinnar í öllu ótrúverðugur. Verður ákærði því sakfelldur fyrir þá háttsemi sem lýst er í ákæru en brot hans er í ákæru rétt fært til refsiákvæða. Ákærði hefur með háttsemi sinni unnið sér til refsingar. Verður ákærða því gerð refsing fyrir brot það sem hann hefur verið sakfelldur fyrir nú.

Samkvæmt sakavottorði sem liggur frammi í málinu hefur ákærða ekki verið gerð refsing áður. Í matsgerð sem liggur fyrir í málinu kemur fram að styrkleiki efnanna hafi verið 64-67% sem samsvari um 72-75% af kókaínklóríði. Í annarri matsgerð kemur fram að úr því dufti sem ákærði flutti inn til landsins væri hægt að framleiða 1.635 g af efni sem væri 22% að styrk. Af þessu má ljóst vera að brot ákærða er vítavert og ætlað að ná til margra einstaklinga.

Krafist var refsilækkunar vegna ungs aldurs ákærða. Að því virtu að ákærði virðist eingöngu hafa farið í þessa ferð vegna þess að hann var félaus og ekkert hefur komið fram sem bendir til að hann hafi verið neyddur í þessa ferð, telur dómurinn ekki rök standa til að ungur aldur ákærða verði metinn honum til refsilækkunar.

Með hliðsjón af magni og styrkleika þeirra fíkniefna sem ákærði kom með til landsins og með hliðsjón af því að hann hefur neitað að gefa upp samverkamenn, sem metið er ákærða til refsiþyngingar, og aftur á móti skýlausri játningu hans sem og dómaframkvæmd, þykir refsing ákærða hæfilega ákveðin fangelsi í átján mánuði. Ekki þykja skilyrði til að skilorðsbinda refsinguna. Gæsluvarðhald er ákærði sætti frá 9. september skal dragast frá refsingunni að fullri dagatölu.

Ákærði skal sæta upptöku á ofangreindum efnum eins og í dómsorði segir.

Ákærði skal greiða allan sakarkostnað sem er samkvæmt yfirliti 429.029 krónur vegna matsgerða, þóknunar skipaðs verjanda hans á rannsóknarstigi, Á-kk-ef J-kk-ef hrl., 181.975 krónur að meðtöldum virðisaukaskatti, og ferðakostnaður, 51.040 krónur, og þóknun skipaðs verjanda hans fyrir dóminum, G-kk-ef S-x-x R-kk-ef hdl., 125.500 krónur að meðtöldum virðisaukaskatti.

Á-kvk-nf G-kvk-nf héraðsdómari kveður upp dóm þennan.

D ó m s o r ð :

Ákærði, K-x-x S-x-x, fæddur 12. september 1994, pólskur ríkisborgari, skal sæta fangelsi í átján mánuði. Gæsluvarðhald, er ákærði hefur sætt frá 9. september sl., skal koma til frádráttar refsingunni að fullri dagatölu.

Ákærði skal sæta upptöku á 553,55 g af kókaíni.

Ákærði greiði allan sakarkostnað, samtals 787.544 krónur, þar með talda þóknun skipaðs verjanda síns á rannsóknarstigi, Á-kk-ef J-kk-ef hrl., 181.975 krónur, auk aksturskostnaðar, 51.040 krónur, og þóknun skipaðs verjanda síns fyrir dóminum, G-kk-ef S-x-x R-kk-ef hdl., 125.500 krónur.

Á-kvk-nf G-kvk-nf.

Rétt endurrit staðfestir

Héraðsdómur Reykjaness 28.11. 2013.